
(prot. Nr.37, 12. §)

 

Izdoti saskaņā ar Bibliotēku likuma

29. panta ceturto daļu

 

1. Noteikumi nosaka vietējas nozīmes bibliotēku tīkla darbību pašvaldību administratīvajās teritorijās.

 

2. Bibliotēku skaitu attiecīgās pašvaldības administratīvajā teritorijā nosaka novada dome vai republikas pilsētas dome, ievērojot šādus nosacījumus:

2.1. novada pagastā, kurā iedzīvotāju skaits nepārsniedz 2000, ir vismaz viena pašvaldības bibliotēka. Ja novada pagasta iedzīvotāju skaits ir lielāks par 2000, uz katriem nākamajiem 2000 iedzīvotāju novada pagasta teritorijā papildus ir vismaz viena pašvaldības bibliotēka;

2.2. novada pilsētā ir vismaz viena pašvaldības bibliotēka, kura apkalpo pieaugušos lietotājus, un vismaz viena pašvaldības bibliotēka, kura apkalpo bērnus, vai vismaz viena pašvaldības bibliotēka, kura apkalpo gan pieaugušos lietotājus, gan bērnus, un tajā ir izveidota bērnu apkalpošanas nodaļa;

2.3. (svītrots ar MK 28.04.2009. noteikumiem nr.358);

2.4. republikas pilsētā uz katriem 12 000 iedzīvotāju ir vismaz viena pašvaldības bibliotēka, kura apkalpo pieaugušos lietotājus vai bērnus, vai vismaz viena pašvaldības bibliotēka, kura apkalpo gan pieaugušos lietotājus, gan bērnus, un tajā ir izveidota bērnu apkalpošanas nodaļa;

2.5. Rīgas teritorijā uz katriem 25 000 iedzīvotāju ir vismaz viena pašvaldības bibliotēka, kura apkalpo pieaugušos lietotājus vai bērnus, vai vismaz viena pašvaldības bibliotēka, kura apkalpo gan pieaugušos lietotājus, gan bērnus, un tajā ir izveidota bērnu apkalpošanas nodaļa.

(Ar grozījumiem, kas izdarīti ar MK 28.04.2009. noteikumiem nr.358)
 

3. Vietējas nozīmes bibliotēkas dibinātājs nodrošina pašvaldības bibliotēku ar atbilstošu izdevumu krājumu — ar nepieciešamo ikgadējo jaunieguvumu, pasūtāmo avīžu un žurnālu, audiovizuālo un elektronisko izdevumu skaitu, bibliotēkas informācijas un uzziņu darbam nepieciešamo enciklopēdiju, rokasgrāmatu, vārdnīcu un citu uzziņu un bibliogrāfisko izdevumu skaitu, kā arī nodrošina pašvaldības bibliotēkai sadarbības iespējas un komunikāciju ar citām bibliotēkām un iestādēm vienotā bibliotēku informācijas tīklā administratīvās teritorijas robežās un ārpus tās, pieeju pasta, telefona, telefaksa, elektroniskā pasta, tīkla "Internet" sakariem, administratīvajā teritorijā un ārpus tās pieejamām publiskajām datu bāzēm:

3.1. minimālais izdevumu skaits pašvaldību bibliotēkās ir ne mazāks par trim izdevumiem vidēji uz vienu pašvaldības teritorijas iedzīvotāju;

3.2. pašvaldības pārziņā esošas izglītības iestādes bibliotēkas izdevumu krājumu komplektē atbilstīgi licencētām šajā iestādē īstenojamām izglītības programmām. Minimālais izdevumu skaits izglītības iestāžu bibliotēkās ir ne mazāks par trim izdevumiem (izņemot mācību grāmatas) vidēji uz vienu attiecīgās pašvaldības pārziņā esošās izglītības iestādes izglītojamo un pedagogu;

3.3. pašvaldības bibliotēkas informācijas un uzziņu darbam nepieciešamo enciklopēdiju, rokasgrāmatu, vārdnīcu un citu uzziņu un bibliogrāfisko izdevumu skaits ir ne mazāks par 5% no kopējā bibliotēkas krājuma apjoma;

3.4. minimālais jaunieguvumu skaits pašvaldību bibliotēkās ir ne mazāks par 180 izdevumiem gadā uz katriem 1000 pašvaldības teritorijas iedzīvotājiem;

3.5. minimālais jaunieguvumu skaits pašvaldību pārziņā esošo izglītības iestāžu bibliotēkās ir ne mazāks par 180 izdevumiem gadā uz katriem 800 attiecīgās izglītības iestādes izglītojamiem un pedagogiem;

3.6. minimālais pasūtāmo periodisko izdevumu skaits pašvaldību bibliotēkās ir ne mazāks par 10 avīžu un žurnālu nosaukumiem uz katriem 2000 pašvaldības teritorijas iedzīvotājiem. Ja iedzīvotāju skaits pārsniedz 2000 iedzīvotāju, papildus pasūtāmi ne mazāk kā pieci periodiskie izdevumi uz katriem nākamajiem 2000 iedzīvotāju;

3.7. minimālais pasūtāmo periodisko izdevumu skaits pašvaldību pārziņā esošo izglītības iestāžu bibliotēkās ir ne mazāks par 10 avīžu un žurnālu nosaukumiem uz katriem 800 attiecīgās izglītības iestādes izglītojamiem un pedagogiem;

3.8. pašvaldību bibliotēkās, kurās 25% lietotāju ir bērni vecumā līdz 15 gadiem, bērnu izdevumu skaits ir ne mazāks par 20% no kopējā bibliotēkas krājuma;

3.9. pašvaldību bibliotēku darba laiks ir vismaz 35 stundas nedēļā. Bibliotēkas ir atvērtas lietotājiem izdevīgā laikā, ņemot vērā lietotāju plūsmu;

3.10. pašvaldību bibliotēkās ir datortehnikas, programmatūras un komunikāciju nodrošinājums universālā informācijas pakalpojuma sniegšanai.

 

4. Pašvaldību bibliotēkas sniedz iedzīvotājiem universālo informācijas pakalpojumu, nodrošinot:

4.1. bibliotēkas un uzziņu informācijas pakalpojumus — tradicionālo un elektronisko informācijas avotu, katalogu, datu bāzu, pārlūksistēmu, iekšzemes un starptautiskā starpbibliotēku abonementa un dokumentu piegādes sistēmu izmantošanu;

4.2. biznesa, finansu un citus lietišķās informācijas pakalpojumus;

4.3. vispārīgos informācijas pakalpojumus;

4.4. informācijas pārraides pakalpojumus (elektroniskais pasts, failu pārraide, pašvaldības publiskās informācijas izplatīšana u.tml.).

 

5. Vietējas nozīmes bibliotēku darbību koordinē un metodiski vada attiecīgā reģiona galvenā bibliotēka.

 

6. Šo noteikumu 3.10. apakšpunkts un 4. punkts stājas spēkā ar 2005.gada 1.janvāri.

 

7. Pašvaldību bibliotēkas šo noteikumu 3.punktu līdz 2012.gada 31.decembrim piemēro atbilstoši pašvaldību budžetos paredzētajiem finanšu līdzekļiem.

(MK 27.10.2009. noteikumu nr.1244 redakcijā)

